钦定古今图书集成/明伦汇编/官常典/第507卷 > 王汉忠
## 钦定古今图书集成/明伦汇编/官常典/第507卷 > 王汉忠

按《宋史》本传：“汉忠，字希杰，徐州彭城人。少豪荡，有膂
力，形质魁岸，善骑射。节帅高继冲欲召至帐下，汉忠
不往，因殴杀里中少年，遂亡。经宿复苏。其父遣人追
及于萧县，汉忠不肯还，西至京师。太宗在藩邸，召见，
奇其材力，署左右。即位，补殿前指挥使，累迁内殿直
都知。从征太原，先登，流矢中眸，战益急。上壮之，迁东西班指挥使。刘继元降，以所部安抚城中。师还，改殿
前左班指挥使，三迁右班都虞候、领涿州刺史。雍熙
中，改马步军都军头。端拱初，出为宾州团练使，历冀、
贝二州部署，徙天雄军。二年，入为侍卫马军都虞候、
领洮州观察使、高阳关副都部署。契丹南侵，汉忠合
诸军击败之，斩馘甚众。淳化初，徙定州。五年，迁殿前
都虞候。真宗即位，自中山召归，俄复出为高阳关都
部署，进领威塞军节度。咸平三年，又为泾原、环庆两
路都部署兼安抚使，迁侍卫马军都指挥使，改镇、定、
高阳关都部署、三路都排阵使。契丹至中山，汉忠率
诸将阵于野，契丹遁，追斩甚众，获其贵臣。加殿前副
都指挥使，改领保静军节度使。五年，罢西面经略使，
命汉忠为邠宁、环庆两路都部署，李允正、宋沆为钤
辖，领戍兵二万五千人，委汉忠分道控制。数月召还，
坐违诏无功，责为左屯卫上将军，出知襄州，常奉外
增岁给钱二百万。未上道，暴得疾卒。赠太尉。以其长
子内殿崇班从吉为间门祗候，次子从政、从益为左
右侍禁。汉忠有识略，军政甚肃，每行师，诘旦必行香
祝曰：“愿军民无犯吾令”，违者一毫不贷，故所部无盗。
性刚果，不务小节，轻财乐施，好读书，颇能诗，喜儒士，
待宾佐有礼，名称甚茂，以是自矜尚，群帅不悦。汉忠
没后，其子从吉诣阙上书讼父冤，因历诋群臣有行
赂树党及蒙蔽边防屯戍艰苦之事。真宗命枢密王
继英等问状，从吉止诵状中语，他无所对。上以从吉
付御史，具状，乃进士杨逢为之辞。从吉坐除名，配随
州，逢杖配春州。